โต้งเชื่อหลังน้ำลดศก.ต้นปีโต5%
"กิตติรัตน์"ชี้หลังน้ำลด เศรษฐกิจต้นปีหน้าโต 5 % ได้แรงหนุนจากนิคมอุตสาหกรรมฟื้น
30 ต.ค. 2565

"กิตติรัตน์"ชี้หลังน้ำลด เศรษฐกิจต้นปีหน้าโต 5 % ได้แรงหนุนจากนิคมอุตสาหกรรมฟื้น
นายกิตติรัตน์ ณ ระนอง รองนายกรัฐมนตรีและรมว.พาณิชย์ กล่าวชี้แจงต่อที่ประชุมสภาผู้แทนราษฎรถึงการจัดงบประมาณ2555ว่า ประเด็นเรื่องการตั้งงบประมาณขาดดุลที่จริงแล้วในยุครัฐบาลชุดที่แล้ว มีการตั้งกรอบงบประมาณขาดดุลไว้ที่ 3.5 แสนล้านบาท โดยยังขาดงบประมาณในส่วนที่เป็นวงเงินชดเชย ซึ่งรัฐบาลในตอนนั้นอาจไม่ทราบว่าเมื่อเข้าใกล้ปลายปี จะต้องใช้จ่ายงบประมาณส่วนนี้เกิดขึ้น ซึ่งตอนนี้ปรากฏว่ายอดเงินชดเชยมีขึ้นมาเป็นจำนวน 5.4หมื่นล้านบาท 




"การตั้งงบประมาณของรัฐบาลปัจจุบัน จำนวน 4 แสนล้านบาท เป็นตัวเลขที่สอดคล้อง และเชื่อว่าถ้ารัฐบาลชุดที่แล้วได้กลับมาบริหารอีก ก็ต้องเสนงบประมาณในจำนวนเดียวกันนี้ เว้นแต่จะตัดรายจ่ายของบางโครงการออกไป"นายกิตติรัตน์กล่าว
นายกิตติรัตน์ กล่าวอีกว่า การเติบโตทางเศรษฐกิจที่ชะลอตัว จะทำให้จัดเก็บรายได้ลดลง เพราะเกิดปัญหาน้ำท่วม แต่ในตอนนี้มีสัญญาณที่ดีว่าระดับน้ำในนิคมอุตสาหกรรมลดลง จึงคาดว่าโรงงานจะเริ่มเปิดได้ในต้นปีหน้า ทำให้มีความต้องการแรงงานจำนวนมหาศาล ช่วยลดปัญหาการตกงานได้ ด้วยปัจจัยทั้งหมดนี้คาดว่าจะช่วยให้เศรษฐกิจเติบโตได้ถึง 5 %แม้แนวโน้มเงินเฟ้อของโลกจะอยู่ที่ 4% ซึ่งรัฐบาลมีหน้าที่จัดการให้ภาวะเงินเฟ้ออยู่ในระดับไม่สูงเพื่อให้สามารถแข่งขันได้ 
"ส่วนการจัดเก็บรายได้ของรัฐ แน่นอนว่าในช่วงน้ำท่วมจะเกิดผลกระทบบ้าง มีผลให้จัดเก็บรายได้ลดลง แต่รัฐบาลมีภารกิจขยายฐานภาษีคือการจัดเก็บภาษีในส่วนที่ไม่เคยมีการจัดเก็บมาก่อน ซึ่งจะช่วยให้รายได้ของรัฐบาลเพิ่มมากขึ้น ขณะที่นโยบายประชานิยมยังต้องทำต่อไป เพราะจะเป็นตัวสร้างความสมดุลในประเทศไทย ให้คนในสังคมมีรายได้ที่สูงขึ้นเพื่อเป็นผู้บริโภคที่มีคุณภาพ ส่งผลให้การเติบโตทางเศรษฐกิจดีขึ้น" นายกิตติรัตน์กล่าว